
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/174/04.10.2022
PLx nr.504/2022
AVIZ
asupra proiectului de Lege pentru aprobarea Ordonanţei de urgenţă a Guvernului nr.91/2022 privind unele măsuri pentru asigurarea implementării proiectelor contractate în cadrul Programului Operațional Competitivitate, Apelul 2, Acțiunea 2.3.3, din fonduri externe nerambursabile și pentru asigurarea sustenabilității acestora

În conformitate cu prevederile art.95 și 117 alin.(3) din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor, spre avizare, în procedură de urgență, proiectul de Lege pentru aprobarea Ordonanţei de urgenţă a Guvernului nr.91/2022 privind unele măsuri pentru asigurarea implementării proiectelor contractate în cadrul Programului Operațional Competitivitate, Apelul 2, Acțiunea 2.3.3, din fonduri externe nerambursabile și pentru asigurarea sustenabilității acestora (PLx nr.504/2022).
Consiliul Legislativ a avizat favorabil proiectul de ordonanță de urgență, cu observații și propuneri, conform avizului nr.744/28.06.2022.

Senatul a adoptat proiectul de lege în ședința din data de 19.09.2022.
Proiectul de lege are ca obiect de reglementare adoptarea unor măsuri pentru asigurarea implementării din fonduri externe nerambursabile a proiectelor contractate în cadrul Programului Operaţional Competitivitate, apelului 2, Acţiunea 2.3.3, precum şi pentru asigurarea sustenabilităţii acestora. Potrivit expunerii de motive, astfel, unităţile de învăţământ preuniversitar de stat, pe baza creditelor de angajament şi a creditelor bugetare aprobate potrivit legii, respectiv instituţiilor de învăţământ superior de stat la finalizarea procedurilor de achiziţie, vor putea încheia, contracte de achiziţie publică pentru procurarea de echipamente IT mobile de tip tabletă/laptop pentru uz şcolar şi alte echipamente/dispozitive electronice necesare desfăşurării activităţii didactice cu prezenţă fizică, şi pot efectua plăţi eligibile din fonduri externe nerambursabile în cadrul Programului Operaţional Competitivitate 2014 - 2020, Acţiunea 2.3.3, Apelul 2.

În raport cu obiectul de reglementare proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii comisiei au dezbătut proiectul de lege în ședința din 4 octombrie 2022 și au hotărât, cu unanimitate de voturi avizarea favorabilă a acestuia.                                                    

